《次韵答陈之方秘丞》
宋代·苏辙

南山李将军，疋马独行猎。
田中射虎豹，后骑不容蹑。
丈夫贵自遂，老大饶惊慑。
飘摇天地间，自视如一叶。
故人多东南，愿作扁舟涉。
忽蒙长篇赠，幸此倾盖接。
时世尚新奇，诗书存旧业。
南风吹清汴，西去无停楫。
恨不留君谈，一使众坐厌。
新诗苦清壮，俗和再三怯。
东都多名卿，投刺日盈笈。
一言苟合意，富贵出旬浃。
行看文石阶，高谈曳长衱。
辱赠但茫然，知君念疲薾。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。